Jidher li r-riżervi li l-Maltin kellhom dwar SkolaSajf tbattew u jafu li l-awtoritajiet ħa jkunu qed jieħdu ħsieb sabiex jassiguraw is-saħħa wkoll tat-tfal li ħa jkunu qed jattendu. Il-Ministru Owen Bonnici, ilbieraħ filgħaxija permezz tal-paġna tiegħu ħabbar li wara li reġgħ infetħu l-applikazzjonijiet, irċevew numru sabiħ. Skola Sajf ħa tiftaħ mill-1 ta' Lulju, ħmistax qabel id-data tas-soltu minħabba s-sitwazzjoni preżenti. Il-Ministru qal, "Illum daħlu xejn inqas minn 1,650 applikazzjoni, għal total globali ta' 6650. Dan hu numru ta' applikazzjonijiet b'saħħtu ħafna f'ġurnata waħda li juru l-fiduċja tal-pubbliku f'dak li qed nagħmlu." Hu jappella, "Ħbieb tħallux għall-aħħar għaliex dawn in-numri huma b'saħħithom ħafna. L-applikazzjonijiet huma fuq bażi ta' first come first served u jagħlqu nhar it-Tlieta li ġej." Hu ħa l-opportunità jirringrazzja lill-ħaddiema tal-FES tax-xoghol mill-aqwa tagħhom u l-familji Maltin u Għawdxin.